b'\n_START_ARTICLE_\nForsand\n_START_SECTION_\nNatur og geografi\n_START_PARAGRAPH_\nDenne s\xc3\xb8r\xc3\xb8stlige delen av Ryfylke tilh\xc3\xb8rer det svekonorvegiske grunnfjellsskjoldet, og best\xc3\xa5r av to geologiske hovedformasjoner av proterozoiske bergarter som er dannet under de gotiske og senere svekonorvegiske fjellkjedefoldingene, med sterk metamorfose under den sistnevnte. Et underlag av 1\xc2\xa0600 - 1\xc2\xa0450 millioner \xc3\xa5r gammel skifer, kvartsitt, marmor og amfibolitt med noe hornblendegneis. De yngste svekonorvegiske dannelsene bevitnes av st\xc3\xb8rre formasjoner av granitt. I kommunen er det 1\xc2\xa0050 millioner \xc3\xa5r gammel granittisk \xc3\xb8yegneis som dominerer de \xc3\xb8verste strukturene. Den kaledonske fjellkjedefoldingen n\xc3\xa5dde ikke ned hit. Forkastningene g\xc3\xa5r b\xc3\xa5de i s\xc3\xb8rvest-nord\xc3\xb8st retning, og i s\xc3\xb8r-nord retning. _NEWLINE_Forsand kommune best\xc3\xa5r hovedsakelig av fjell, daler og fjorder. Fjellandskapet i kommunen best\xc3\xa5r av store heier i den landstrakte kommunen. P\xc3\xa5 grunn av fjordene blir kommunen som en halv\xc3\xb8y. Det er tre fjorder som g\xc3\xa5r gjennom kommunen. Lysefjorden er den lengste, s\xc3\xa5 kommer H\xc3\xb8gsfjord og til slutt Frafjord._NEWLINE_De fleste som bor i kommunen bor i den s\xc3\xb8rvestlige delen rundt kommunesenteret samt oppover Espedalen. Kommunesenteret Forsand ligger i krysningspunktet mellom Lysefjorden og H\xc3\xb8gsfjorden. Tidligere var det ogs\xc3\xa5 flere bosetninger langs Lysefjorden og flere i Lysebotn.\n_START_SECTION_\nSeverdigheter\n_START_PARAGRAPH_\nAv severdigheter i Forsand kommune kan s\xc3\xa6rlig nevnes fjellformasjonen Preikestolen, som er et fjellplat\xc3\xa5 ca. 600\xc2\xa0m over Lysefjorden. Det lokale navnet er Hyvlat\xc3\xa5nn\xc3\xa5. Lysefjorden er lang og smal med steile sider, og ble i sin tid beskrevet av Victor Hugo (i boken Havets arbeidere, 1866) som s\xc3\xa6rlig fryktinngytende. Navnet har den etter den lyse granitten i fjellsidene. Ellers er fjellmassivet Kjerag n\xc3\xa6r Lysebotn et meget popul\xc3\xa6rt sted for basehoppere og fjellklatrere fra mange land,  med sine 1000\xc2\xa0m nesten loddrett i Lysefjorden. Her ligger Kjeragbolten, en rund stein 3\xe2\x80\x934\xc2\xa0m stor, som er kilt i en fjellsprekk ytterst p\xc3\xa5 Kjeragplat\xc3\xa5et. _NEWLINE_P\xc3\xa5 Fossanmoen er det funnet rester etter en landsby fra slutten av eldre jernalder, og det er bygget et bes\xc3\xb8kssenter, kalt Landa, med kopier av hus fra jernalder og bronsealder. Man mener det har bodd folk her fra ca. 1500 f.Kr. til ca. 600 e.Kr. Et par kilometer fra Landa ligger en endemorene i s\xc3\xb8renden av Haukalidvatnet. Det var denne morenen som ca. \xc3\xa5r 1823 inspirerte bergprofessor Jens Esmark til \xc3\xa5 fremsette teorien om at hele Skandinavia hadde v\xc3\xa6rt dekket av is.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er plassen foran Forsand kulturhus. Den best\xc3\xa5r av blomsterbed, sitteplasser og en mini Kjeragbolt med vann rundt. Plassen var tidligere en parkeringsplass som ble bygget om til \xc3\xa5 inkludere tusen\xc3\xa5rsstedet samt ny parkeringsplass.\n_START_SECTION_\nIdrett\n_START_PARAGRAPH_\nForsand IL (FIL) er kommunens eneste idrettslag. Innenfor idrettslaget ble det bedrevet med fotball, h\xc3\xa5ndball og noen mindre aktiviteter. Fotballkamper for A-laget spilles som regel p\xc3\xa5 gressbane p\xc3\xa5 Byrkjeland i Espedalen mens fotballtreninger ofte blir avholdt p\xc3\xa5 grusbane ved Forsand skole eller i idrettshallen p\xc3\xa5 Forsand kulturhus. P\xc3\xa5 kulturhuset blir det ogs\xc3\xa5 spilt h\xc3\xa5ndballkamper samt avholdt cuper for fotball og h\xc3\xa5ndball.'